Ekologiski projekt gmejny Njebjelčicy nima jeno přihłosowarjow
Miłoćicy (SN/MWj). Idyliski blečk zemje a hoberske twarnišćo stej w Miłoćicach tuchwilu cyle blisko sebi. Mjeztym zo móžeš při znatej Miłočanskej žabje powotpočnyć, wuhladaš jenož 200 metrow dale ćežke twarske mašiny a nakładne awto we wulkej dźěrje při dźěle. Na prěni pohlad dopomina wobraz trochu na brunicowu jamu. Cyle deleka steji bager, kotryž so dale a bóle do zemje žerje. Trochu wyše je dalši, kiž z wulkej łžicu zemju na nakładne awto sypa. Te jědźe něšto stow metrow dale a tam wšitko wotsypnje. Mjeztym přijědźe jedyn z bagrow z dźěry a někotre łžicy pjeršće tež na připowěšak z traktorom sypnje. Wodźer bagra Silvio Reineke ma nětko kusk přestawki a chwile za rozmołwu.
slv_Latn szl_Latn